止止閣
作者：釋居簡
朝代：宋

paragraphs: 回闌浄如拭，古竈寒不煙。
宿之用彌壯，渟則澄以鮮。
鄉來矜襄陵，今焉碧淵淵。
鄉來觀燎原，今也不復然。
激湍反其性，靜則知其天。
抑炎弗用智，智燭天地先。
悠然百不理，複簷飛畫船。
拍闌撫寥泬，倚楹鑑清漣。
山黛渺茫綠，水花先後妍。
原隰煙雨時，萬變了目前。
汎觀塵土中，搏攫如烏鳶。
婁藏滿籝金，更聚百屋錢。
亡弓苦妄冀，去劍疑將還。
擬分芭蕉鹿，去饁虞芮田。
營營復營營，萬緒膏火煎。
何如歌吉祥，亹亹樂者全。